
Uznesenie Okresný súd Vranov nad Topľou v exekučnej veci oprávneného: Všeobecná zdravotná poisťovňa, a.s., so sídlom, Bratislava, Panónska cesta č. 2, IČO: 35 937 874, pobočka Vranov nad Topľou proti povinnému: A. B., nar. XX. XX. XXXX, bytom C. XXX o vymoženie 143,69 eur s príslušenstvom, súdnym exekútorom JUDr. Petrom Cirbesom, Exekútorský úrad Košice, takto rozhodol: I. Súd námietkam spoločnosti Všeobecná zdravotná poisťovňa a.s. zo dňa 11. 08. 2022 proti Upovedomeniu o zastavení starej exekúcie č.k. EX 201/2013 zo dňa 15. 07. 2022 v y h o v u j e. II. Súd z r u š u j e Upovedomenie o zastavení starej exekúcie č.k. EX 201/2013 zo dňa 15. 07. 2022 súdneho exekútora JUDr. Petra Cirbesa. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 27. 02. 2013 začal súdny exekútor exekúciu o vymoženie 143,69 eur s príslušenstvom. 2. Podľa § 1 ods. 2 zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len ''ZoUNEK''), na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 3. Dňa 16. 08. 2022 doručil súdny exekútor súdu námietky oprávneného zo dňa 11. 08. 2022 proti upovedomeniu o zastavení starej exekúcie EX 201/2013 zo dňa 15. 07. 2022. Oprávnený v námietkach uviedol, že upovedomenie je vydané v rozpore so zákonom. Súdny exekútor zastavil exekúciu z dôvodu uplynutia rozhodnej doby. Poverenie na vykonanie exekúcie bolo súdnemu exekútorovi doručené dňa 06. 03. 2013. Dňa 01. 01. 2020 zabránila zastaveniu exekúcie výnimka § 2 ods. 2 písm. f) zákona č. 233/2019 Z.z., keďže v lehote 18 mesiacov predo dňom , kedy sa stará exekúcia mala zastaviť, existoval výťažok exekúcie vo výške 15 eur zo dňa 10. 12. 2018. Táto stará exekúcia sa mala uplynutím rozhodnej doby zastaviť ku dňu 1. 1. 2020. Posledných 18 mesiacov predo dňom, keď sa exekúcia mala zastaviť, preto predstavuje obdobie od 01. 06. 2018 do 31. 12. 2019. Oprávnený nemá k podaniu námietok vedomosť ďalších vymožených prostriedkoch. Z uvedených dôvodov žiadal vyhovieť námietkam a zrušiť upovedomenie o zastavení starej exekúcie 4. Súdny exekútor priložil k podaným námietkam výpis z účtu. Z uvedeného účtu vyplýva že dňa 22. 01. 2019 bola zaslaná na účet súdneho exekútora suma 15 eur. Pričom bola zaslaná obcou Soľ s VS:201/2013. 5. Podľa § 2 ods. 1 ZoUNEK, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený
alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 6. Podľa § 2 ods. 2 ZoUNEK, stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 7. Podľa § 5 ods. 2 písm. a) ZoUNEK upovedomenie o zastavení starej exekúcie obsahuje a) označenie oprávneného a povinného. 8. Podľa § 5 ods. 3 ZoUNEK, upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 9. 9. Podľa § 6 ods. 4 písm. a) ZoUNEK, exekútor nemá nárok na náhradu paušálnych trov, ak oprávnenému zaslal upovedomenie o zastavení exekúcie po uplynutí lehoty podľa § 5 ods. 3. 10. Podľa § 7 ods. 1 ZoUNEK proti upovedomeniu o zastavení starej exekúcie, ktoré bolo vydané v rozpore s týmto zákonom, môže oprávnený podať do 30 dní od jeho doručenia u exekútora námietky. Námietky proti paušálnym trovám nie sú prípustné. 11. Podľa § 7 ods. 3 ZoUNEK súd dôvodným námietkam vyhovie tak, že uznesením upovedomenie o zastavení starej exekúcie zruší. Oneskorené alebo neprípustné námietky súd uznesením odmietne. Nedôvodné námietky súd uznesením zamietne. Rozhodnutie o námietkach súd doručí oprávnenému a exekútorovi. 12. Súd preskúmal námietky Všeobecnej zdravotnej poisťovne, a.s. a zistil, že sú dôvodné. V uvedenom prípade ide síce o starú exekúciu, avšak táto exekúcia nebola zastavená účinnosťou zákona 1. 1. 2020, nakoľko 18 mesiacov pred účinnosťou zákona bol dňa 10. 12. 2018 uhradený výťažok v sume 15 eur. Zároveň bolo preukázané, že dňa 22. 01. 2019 bol opäť uhradený výťažok vo výške 15 eur. Vzhľadom na uvedené, stará exekúcia sa zastavila dňa 22. 7. 2020 ( t.j. uplynutím 18 mesiacoch po poslednom výťažku - v zmysle § 2 ods. f) ZoUNEK). Povinnosťou súdneho exekútora bolo vydať poverenie v lehote 120 dní od dátumu 23. 07. 2020, čiže do 20. 11. 2020. Súdny exekútor vydal upovedomenie až dňa 15. 07. 2022, teda po lehote. Z dôvodu, že súdny exekútor Upovedomenie o zastavení starej exekúcie č.k. EX 201/1013 zo dňa 15. 07. 2022 vydal po lehote, súd námietkam vyhovel a upovedomenie v rozpore so ZoUNEK zrušil. Poučenie: Proti uzneseniu súdu prvej inštancie vydaného vyšším súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.
Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

